《西山》
唐代·常建

一身为轻舟，落日西山际。
常随去帆影，远接长天势。
物象归馀清，林峦分夕丽。
亭亭碧流暗，日入孤霞继。
渚日远阴映，湖云尚明霁。
林昏楚色来，岸远荆门闭。
至夜转清迥，萧萧北风厉。
沙边雁鹭泊，宿处蒹葭蔽。
圆月逗前浦，孤琴又摇曳。
泠然夜遂深，白露沾人袂。

作者简介：常建(708-765)，唐代诗人，字号不详，有说是邢台人或说长安（今陕西西安）人，开元十五年与王昌龄同榜进士，长仕宦不得意，来往山水名胜，过着一个很长时期的漫游生活。后移家隐居鄂渚。天宝中，曾任盱眙尉。